ওয়েব ডেস্ক: এবার সেফ সিটি প্রকল্পের আওতায় আসতে চলেছে কলকাতা। মহানগরী ছাড়াও হাওড়া, বিধাননগর এবং বারাকপুর কমিশনারেটকেও এই কেন্দ্রীয় প্রকল্পের আওতায় আনা হবে।  নির্ভয়াকাণ্ডের পর সেফ সিটি প্রকল্পের কথা ঘোষণা করে কেন্দ্র। মূলত মহিলাদের নিরাপত্তা সুনিশ্চিত করতে, মহিলা থানা, বাড়তি সিসিটিভি নজরদারি, অভিযোগ জানাতে টোল-ফ্রি নম্বরের মত বেশ কিছু সুবিধা থাকে এই প্রকল্পের আওতায়। গতকালই এনিয়ে বৈঠক হয়েছে নবান্নে। কলকাতা সহ চার শহরে এই প্রকল্প বাস্তবায়িত করতে ১৮৪ কোটি টাকার প্রয়োজন। এর মধ্যে ৬০  শতাংশ টাকা দেবে কেন্দ্র। বাকি টাকা দেবে রাজ্য সরকার।